钦定古今图书集成/明伦汇编/交谊典/第001卷 > 礼记 > 《曲礼》
## 钦定古今图书集成/明伦汇编/交谊典/第001卷 > 礼记 > 《曲礼》

“《大上》贵德”，其次务施报。礼尚往来，往而不来，非礼也；
来而不往，亦非礼也。

〈集说〉马氏曰：“礼之设，所以缘人情也。圣人因人情之所乐，制为往来之礼，所以使天下之人亹亹而不倦也。夫献而必有酬，酬而必有酢，此往来之礼，见于《燕饮》也。主人出迎，则客固辞；客就东阶，则主人固辞，此往来之礼，见于《际接》也。其往而不来，来而不往，则礼失其报，而为礼者有时而怠矣。”永嘉戴氏曰：“圣人制礼，使民知有往来柔伏、天下好争之心于跪拜俯伏、辞逊唯诺之间，人不知其为功也，而曰‘礼所以为多事’，是亦不察于制礼之本矣。以此坊民，犹有一言之不酬，一拜之不答，而两国为之暴骨者。况绝灭礼乐，置天下于无事乎？”

又

君子不尽人之欢，不竭人之忠，以全交也。

〈注〉“欢”谓饮食，“忠”，谓衣服之物。〈疏〉《正义》曰：此明君子所行之事也。明与人交者，不宜事事悉受，若使彼罄尽，则交结之道不全，若不竭尽，交乃全也。〈集说〉长乐陈氏曰：“君子责己重以周，责人轻以约。故尽欢以交人，而不尽人之欢；竭忠以交人，而不竭人之忠。《孟子》曰：‘爱人不亲反其仁，礼人不答反其敬’。夫爱人至于不亲，礼人至于不答，犹且自反而不责人，则于其交也，庸可责其欢忠之尽乎？”广安游氏曰：“其人于己所求，欢以承命，则其求宜有所止；求而不止，则欢”有时而穷，故其人之欢不可求之以尽也。其人于己所望，尽忠竭诚，然所望当有所止，苟望之而不止，则忠有时而竭，故其人之忠不可使至于竭也。尽人之欢，如虞公求玉于虞叔，叔既献之而又求其宝剑，故虞叔遂伐虞公，此尽人之欢也。楚共王归知罃，而问“何以报我”，知罃不应，而楚子责以必报不穀，是竭人之忠也。如古注之说，则不尽人之欢，若陈敬仲之乐饮而不继以烛是矣。不竭人之忠，若孔子出行，不假雨具于子夏是矣。君子之与人交，所以贵辞贵让，贵有节，贵不迫于人，贵不干掩人之私，皆所以不尽欢，不竭忠之意也。